Hesekiele 29 | Beibele Inthaneteng | Phetolelo ya Lefase le Lefsa
29 Ka ngwaga wa lesome, ka kgwedi ya lesome, ka letšatši la lesomepedi la kgwedi, lentšu la Jehofa la ntlela la re:
2 “Morwa wa motho, lebiša sefahlego sa gago go Farao kgoši ya Egipita+ gomme o mo porofetele, o be o porofetele le Egipita ka moka ga yona.+
3 O bolele o re: ‘Se ke seo Mmuši Morena Jehofa a se boletšego: “Bjale ke lwa le wena Farao kgoši ya Egipita,+ wena sephedi se segologolo sa ka lewatleng+ seo se patlamego bogareng bja mekero ya sona ya Nile,+ yeo e itšego: ‘Noka ya Nile ke ya ka, gomme ke nna ke itiretšego yona.’+
4 Ke tla tsenya dikgwega mehlagareng+ ya gago ka ba ka dira gore dihlapi tša mekerong ya gago ya Nile di kgomarele dikgapetleng tša gago. Ke tla go ntšha ka gare ga mekero ya gago ya Nile gotee le dihlapi tšohle tša mekerong ya gago ya Nile tšeo di kgomarelago dikgapetleng tša gago.
5 Ke tla go tlogela lešokeng, wena le dihlapi ka moka tša mekerong ya gago ya Nile.+ O tla wela molaleng.+ Mašaledi a setoto sa gago a ka se topše goba a kgoboketšwa. Ke tla dira gore o be dijo tša dibata tša lefase le tša dinonyana tša magodimo.+
6 Ke moo badudi ka moka ba Egipita ba tlago go tseba gore ke nna Jehofa,+ ka ge e bile bona lehlotlo, lona lehlaka la ba ntlo ya Isiraele.+
7 Ge ba be ba go swara ka seatla o ile wa robega,+ wa ba roba magetla. Ge ba be ba ithekga ka wena o ile wa robega,+ wa kgwehlakgwehliša matheka a bona ka moka.”+
8 “‘Ka gona se ke seo Mmuši Morena Jehofa a se boletšego: “Bjale ke tliša tšhoša godimo ga gago+ gomme go wena ke tla kgaola motho le seruiwa.+
9 Naga ya Egipita e tla ba lešope le lefelo le le šwalalantšwego;+ ke moo ba tlago go tseba gore ke nna Jehofa ka gobane o itše: ‘Noka ya Nile ke ya ka, gomme ke nna ke e dirilego.’+
10 Ka gona ke lwa le wena le mekero ya gago ka moka ya Nile+ gomme ke tla dira gore naga ya Egipita e be e šwalalantšwego, e omilego le ya lešope,+ go tloga Migidolo+ go ya Siene+ go ba go fihla mollwaneng wa Ethiopia.
11 Go yona go ka se fete motho+ le ge e le seruiwa,+ e bile e ka se dulwe ke motho ka nywaga e masomenne.+
12 Ke tla dira naga ya Egipita lešope gare ga dinaga tša mašope;+ ka nywaga e masomenne, metse ya yona e tla fetoga mašope gare ga metse e šwalalantšwego;+ ke tla gašanyetša Baegipita ditšhabeng gomme ka ba tšitlanya le dinaga.”+
13 “‘Gobane se ke seo Mmuši Morena Jehofa a se boletšego: “Ge go fela nywaga e masomenne+ ke tla kgoboketša Baegipita go tšwa merafong yeo ba tla bego ba gašanyeditšwe go yona,+
14 ka bušetša le sehlopha sa mathopša a Baegipita morago; ka ba bušetša nageng ya Patorose,+ nageng ya bona ya setlogo, gomme gona moo e tla ba mmušo o nyatšegago.
15 O tla nyatšega go feta mebušo e mengwe, o ka se sa iphagamišetša godimo ga ditšhaba tše dingwe;+ ke tla ba fokotša kudu e le gore ba se hlwe ba buša ditšhaba tše dingwe.+
16 O ka se sa holofelwa ke ba ntlo ya Isiraele,+ gobane o dira gore molato wa bona o gopolwe ka ge bona ba retologetše go wena.+ Ke moo ba tlago go tseba gore ke nna Mmuši Morena Jehofa.”’”
17 E rile ka ngwaga wa masomepedi-šupa, ka kgwedi ya pele, ka letšatši la pele la kgwedi, lentšu la Jehofa la ntlela la re:
18 “Morwa wa motho, ge e le Nebukadiretsara*+ kgoši ya Babilona o dirišitše madira a gagwe modiro o mogolo wa go lwantšha Tiro.+ Hlogo e nngwe le e nngwe e ile ya hlobega meriri gomme legetla le lengwe le le lengwe la gohlega.+ Eupša ga go moputso+ wo a ikhweleditšego wona le wo a o hweleditšego madira a gagwe go tšwa Tiro bakeng sa modiro o dirilwego ge go lwewa le yona.
19 “Ka gona se ke seo Mmuši Morena Jehofa a se boletšego: ‘Bjale naga ya Egipita+ ke e nea Nebukadiretsara e lego kgoši ya Babilona gomme o tla rwala mahumo a yona ya ba dithebola,+ a e hula o šoro; e tla ba moputso wa madira a gagwe.’
20 “‘Ke mo neile naga ya Egipita e le ge ke mo lefelela tirelo yeo a e dirilego go Tiro ka go gata mogato legatong la ka,’+ o re’alo Mmuši Morena Jehofa.
21 “Letšatšing leo ke tla dira gore lenaka* le hlogele ba ntlo ya Isiraele,+ gomme wena ke tla go fa sebaka sa go bula molomo gare ga bona;+ ke moo ba tlago go tseba gore ke nna Jehofa.”